Likumprojekta „Grozījumi Aizsargjoslu likumā” sākotnējās ietekmes novērtējuma ziņojums (anotācija)

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums |  2011.gada 26.janvārī notika Krīzes vadības padomes sēde, kurā pieņēma zināšanai Ekonomikas ministrijas sagatavoto informatīvo ziņojumu par elektroenerģijas piegādes traucējumiem 2010./2011.gadu mijā. 2011.gada 6.janvārī izsludinātā ārkārtas situācija elektroapgādē 40 Latvijas novados parādīja, ka ir nepieciešami grozījumi normatīvajos aktos, elektroapgādes traucējumu riska mazināšanai un ārkārtas situāciju seku novēršanas atvieglošanai. |
| 2. | Pašreizējā situācija un problēmas | 2010.gada nogalē, 2011.gada sākumā nelabvēlīgo dabas apstākļu ietekmē - ilgstoša snigšana, sasalstošs lietus un apledojošu koku, kas aug gar gaisvadu elektrolīnijām, lūšana un krišana uz vadiem radīja elektrolīniju pārrāvumus, kā rezultātā radās masveida pārtraukumi elektroapgādē valstī. Iespējamie risinājumi šādas situācijas novēršanai - normatīvajos aktos noteikt aizliegumu atstāt atsevišķi augošus kokus gar elektrolīnijām, pārskatīt apdraudošo koku definējumu, to ciršanas kārtību. Elektrisko tīklu gaisvadu līnijas ar nominālo spriegumu līdz 20 kilovoltiem meža teritorijās - nepieciešams pakāpeniski (kur tas ir tehniski un ekonomiski pamatoti) nomainīt pret zemē ierīkotām kabeļu līnijām.Savukārt 110 un 330 kV elektrolīnijām nav iespējams veikt alternatīvus tehniskus pasākumus, kā tas iespējams vidēja sprieguma (6-20 kV) tīklos un zemsprieguma tīklos. Šādu bojājuma novēršana saistīta ar ilgiem atslēgumiem – līdz pat 10-15 diennaktīm, kas neizbēgami negatīvi ietekmē elektroapgādi un tās drošumu. Turklāt kabeļu līnijās ar spriegumu 110 un 330 kV: 1) kabeļa garumu ierobežo reaktīvās strāvas veidošanās kabeļos un noplūdes strāvas esamība kabeļu ekrānos;2) nepieciešamība ierīkot reaktīvās strāvas kompensācijas iekārtas, kas ir dārgas un tehniski sarežģīti ierīkojamas; 3) kabeļu līnijas izmaksas uz 1 km ir aptuveni 700 tūkst.Ls, kas uz 1400 km sastāda aptuveni 960 miljoni Ls. Gaisvadu līniju ar nominālo spriegumu līdz 20 kV, kas iet caur mežainu apvidu, kopgarums ir 13 528 km, un to trases platums sastāda 11 584 ha. Gaisvadu līniju ar spriegumu 110 un 330kV, kas iet caur mežainu apvidu, kopgarums ir aptuveni 1900 km, trases aizņemtā platība - 3842 ha.Jāatzīmē, ka būtiskākās problēmas, kas saistījās ar ilgstošiem elektroapgādes pārtraukumiem bija elektrotīklos ar spriegumu līdz 20 kV. Savukārt tīklos ar spriegumu 110 un 330 kV katrs tehnoloģiskais traucējums skar lielu lietotāju skaitu. |
| 3. | Saistītie politikas ietekmes novērtējumi un pētījumi | Projekts šo jomu neskar |
| 4. | Tiesiskā regulējuma mērķis un būtība |  Saistībā ar 2010./2011.gadu mijas ārkārtējo situāciju energoapgādē, ņemot vērā sabiedrībai nodarīto kaitējumu, turpmāku kaitējumu novēršanu sabiedrībai, videi un saimnieciskās darbības interesēm un, lai novērstu atkārtotas līdzīgas situācijas sekas, nepieciešams veikt grozījumus Aizsargjoslu likumā.1.Likumprojektā paredzēts definēt jēdzienu elektrolīniju trase - elektrolīniju darbības nodrošināšanai paredzēta dabā esoša josla, kas uzturama brīva no kokiem un krūmiem.  2. Paredzēts papildināt 16.pantu attiecībā uz aizsargjoslu platumu, atsevišķi izdalot aizsargjoslu elektrolīnijām, kas šķērso vai atrodas blakus meža teritorijai. Tā kā tieši mežos koku krišana radījusi nozīmīgāko kaitējumu un turpmāk var radīt līdzīgas situācijas, likumprojektā tiek noteikts, ka šajās teritorijās aizsargjoslas platums būs 30 m uz katru pusi abpus līnijai.3.Lai mazinātu līdzīgu gadījumu rašanos, gaisvadu līnijas pakāpeniski tiks nomainītas pret zemē ierīkotām kabeļu līnijām. Nolūkā, lai meža teritorijā būtu iespējams veikt šo līniju ekspluatāciju, bojājumu novēršanu, lai varētu pārvietoties ar speciālo tehniku, nepieciešams palielināt kabeļlīnijas trasi un aizsargjoslu mežā līdz 3 metriem (šobrīd 2 metri). 4.Likumprojekts paredz precizēt 45.pantā noteiktos aprobežojumus aizsargjoslās gar elektriskajiem tīkliem attiecībā uz koku audzēšanu. Ārpus trases (trasē kokus nedrīkst audzēt arī šobrīd) tiek noteikti koku augstuma audzēšanas ierobežojumi meža teritorijā 30 m platā joslā uz katru pusi abpus līnijai, - 110 un 330 kV elektrolīnijām, – aizliegums audzēt kokus un krūmus augstākus par attālumu no koka sakņu kakla līdz elektrisko tīklu gaisvadu līnijas malējam vadam. 5. 61.pantā precizēta apdraudošo koku definīcija, papildinot apdraudošo koku definīciju ar papildus pazīmēm. Precizēta apdraudošo koku ciršanas kārtība elektrolīniju aizsargjoslās (trasēs), ārpus tām, kā arī ārkārtas situācijās. Paredzēts pagarināt termiņu meža īpašnieka informēšanai par nocirstajiem kokiem. Likumā nepieciešams skaidri noteikt, ka saistībā ar to, ka aizsargjoslā nedrīkst audzēt kokus, un ka ir jāizcērt apdraudoši koki (sabiedrības interesēs, lai nodrošinātu nepārtrauktu elektroapgādi), šāda ciršana veicama bez atlīdzības. Likumprojekts paredz, ka ārpus trases koku ciršanu veic īpašnieks (bieži vien meža īpašnieks ir pats ieinteresēts šādus kokus izcirst). Savukārt, ja īpašnieks to neizdara, kokus izcērt elektroapgādes objekta valdītājs. 6. Nolūkā, lai nodrošinātu sabiedrības intereses uz kvalitatīvu elektroapgādi, kā arī lai neradītu negatīvu ietekmi uz elektroenerģijas tarifa izmaiņām, likumā ir noteikts atvieglojums meža īpašniekiem, ka, mainot aizsargjoslas vai trases platumu izcērtot kokus, nav nepieciešams piemērot meža zemes transformācijas noteikumus. Meža zemes īpašniekiem netiek maksāta atlīdzība par papildus aprobežojumiem, koku, krūmu un zaru ciršanu vai likumā noteikto aizsargjoslā atļauto koku augstuma nodrošināšanu. Likumprojekta „Grozījumi Meža likumā”, kas Saeimā izskatīts otrajā lasījumā, 3.pantā noteikts, ka uz mežu aizsargjoslās gar elektriskajiem tīkliem neattiecas koku ciršanas un meža atjaunošanas prasības un uz mežu aizsargjoslās gar elektrisko tīklu gaisvadu līnijām ar nominālo spriegumu līdz 20 kilovoltiem neattiecas tikai koku ciršanas prasības. Tādējādi, Aizsargjoslu likuma grozījumos paredzētie aprobežojumi koku audzēšanai elektrolīniju aizsargjoslās noteikti koku ciršanai ar atvieglotajiem nosacījumiem. 7. Pārejas noteikumos tiek noteikts, ka meža zemes īpašnieki pārejas periodā – līdz 2027.gada 31.decembrim nodrošina koku nepieciešamo augstumu aizsargjoslā gar 110 un 330 kV elektrolīnijām (ārpus trases, 30 m uz katru pusi no malējā vada) bez atlīdzības, ienākumus šīm darbībām gūstot realizējot nocirstos kokus.Ievērojot likuma Par īpaši aizsargājamām dabas teritorijām 43.panta ceturtajā un piektajā daļā noteikto par Eiropas nozīmes aizsargājamās dabas teritorijās (Natura 2000) paredzētajām darbībām, tas ir, pirms koku ciršanas jāveic ietekmes uz vidi novērtēšana. Paredzēto darbību atļauj veikt vai plānošanas dokumentu īstenot, ja tas negatīvi neietekmē Eiropas nozīmes aizsargājamās dabas teritorijas (Natura 2000) ekoloģiskās funkcijas, integritāti un nav pretrunā ar tās izveidošanas un aizsardzības mērķiem.Saskaņā ar likumu Par ietekmes uz vidi novērtējumu,  atbildīgai institūcijai Vides pārraudzības valsts birojam pirms attiecīgās darbības (koku ciršanas) ir jāpieņem lēmums, vai izvērtējums ir nepieciešams.Vienlaikus jāatzīmē, ka Meža īpašnieku biedrība uzskata, ka (saistībā ar to, ka meža zemēs, kuru teritorijas šķērso 110 kV elektrolīnijas, aizsargjoslās tiek noteikti koku audzēšanas augstuma ierobežojumi) likumā nosakāma atlīdzība (vienreizēja atlīdzība) attiecīgo mežu īpašniekiem, kura tiek noteikta 25 santīmu apmērā par vienu kvadrātmetru aizsargjoslā ietilpstošās meža zemes, ja nogabalā, kurš pilnībā vai daļēji ietilpst aizsargjoslā valdošā koku suga ir kāda no skuju koku sugām, un 10 santīmu apmērā par vienu kvadrātmetru aizsargjoslā ietilpstošās meža zemes, ja platībā valdošā koku suga ir kāda no lapu koku sugām. Piedāvātā atlīdzības summa kopumā varētu sasniegt 15 - 18 milj. Ls, kas radītu ievērojamu ietekmi uz pārvades tarifu un kopsummā uz gala tarifu lietotājiem. Tarifu kāpums skartu visu sabiedrību kopumā, negatīvi ietekmētu tautsaimniecību, sociālo vidi un investīciju piesaisti, līdz ar to (skat. zemāk minētos argumentus) piedāvājums nav samērīgs ar sabiedrības interesēm.Aizsargjoslas 110 un 330 kV līnijām ārpus trasēm pašreiz aptver reālus (augošus) mežus meža zemēs gandrīz 3842 ha platībā, par kuriem kompensācijās būtu jāizmaksā aptuveni 9,4 miljoni Ls. Saskaņā ar Zemkopības ministrijas datiem, Latvijā ir lielas platības ar zemēm, kurās koki ir izcirsti, taču šīm zemēm īpašnieki ir saglabājuši vai no jauna noformējuši „meža zemes” statusu. Ņemot vērā pēdējo 10 gadu mežizstrādes apjomus, pieņemam, ka šādas platības 110 un 330 kV līniju aizsargjoslās var sasniegt 2500 –3000 ha. Iespējamo izmaksājamo kompensāciju apjomu palielinot vēl par 6 – 8 miljoniem Ls. Turklāt būtiski resursi tiks tērēti arī procesa nodrošināšanai, t.sk. administratīvajām darbībām u.c. Šim nolūkam būs nepieciešami papildus ievērojami materiālie un darbaspēka t.sk. darbinieku resursi un ārpakalpojumi (aptuveni 3,5-4,5 miljoni Ls), lai nodrošinātu šādu jautājumu risinājumus:1) gaisvadu līniju (110 un 330 kV) platības starp trašu ārējo robežu un aizsargjoslas ārējo robežu, apjomu uzmērīšana un apzīmēšana dabā mežos;2) zemes īpašnieku apzināšana zemes gabaliem, kurus šķērso 110 un 330 kV elektropārvades līniju aizsargjoslas;3) meža zemes inventarizācijas plānu izstrāde zemes gabaliem, kuros jāizcērt koki to var pieprasīt veikt zemes īpašnieks;4) sarunas ar zemes īpašniekiem;5) vienošanās slēgšana ar privātajiem mežu īpašniekiem, juridiskie un notāru pakalpojumi;6) ciršanas darbu uzraudzība no AS “Latvijas elektriskie tīkli” puses;7) gaisvadu līniju atslēgumu un to organizēšanas izmaksas; 8) pastiprināta 110 un 330 kV elektropārvades līniju trašu kontrole darbu izpildes laikā.Dabas apstākļu radīto seku novēršanas izmaksas bojājumiem, kas radušies 110 un 330 kV līnijām ārpus trasēm augošu koku dēļ, saskaņā ar daudzu gadu statistikas datiem ik gadu vidēji notiek 40 - 60 reizes (lokāli, atsevišķi gadījumi, bez ilglaicīgiem elektroapgādes traucējumiem). Piemēram, 2010.gadā pārvades līniju atslēgšanās koku dēļ notika 73 reizes, no tām 15 reizes izsauca mežizstrādātāju darbība, 49 reizes – vējš vai cita dabas stihija, 9 reizes – bebri. Augstākminēto bojājumu novēršanas un lokalizācijas izmaksas gadā vidēji sastāda ap 10 - 12 tūkst. Ls.  Vidēji reizi 5 gados ir novērota īpaši nelabvēlīgi dabas apstākļu sakritība (stihija), kas papildus nodara zaudējumus vēl ap 90 tūkst.Ls. Līdz ar to 10 gadu periodā dabas apstākļu radīto seku novēršanas izmaksas sastāda ap 300 tūkst.Ls.Šai summai jāpieskaita zaudējumi, ko rada sistēmas lietotājiem nenodotā elektroenerģija. Lai elektrolīniju aizsargjoslās nodrošinātu atbilstošu koku augstumu, būs nepieciešams noslēgt vienošanās ar 6-10 tūkst. meža zemes īpašniekiem. Tās tiks slēgtas pakāpeniski. Līdzšinējā prakse rāda, ka daudzos gadījumos vienošanās noslēgšana fiziski nebūs iespējama (īpašnieks nebūs Latvijā vai arī ar viņu nebūs iespējams vienoties u.c.). Arī noslēdzot šādu vienošanos, nebūs nekādu garantiju, ka pēc tam, kad neizcirstie koki vai jaunie koki sasniegs attiecīgo vienošanās dokumentā noteikto augstumu, īpašnieks tos atkārtoti un regulāri izcirtīs. Trūkst mehānisma saistību neizpildes gadījumā panākt zemes īpašnieka rīcību koku atkārtotai un regulārai izciršanai, it īpaši gadījumos, kad īpašuma tiesības ir mainījušās.Līdz ar to gar elektrolīnijām veidosies posmi, kuros koku augstums tāpat kā līdz šim pārsniegs noteikto augstumu, jo tikai vietām koki būs izcirsti. Tas nozīmē, ka līdzīgu dabas apstākļu rezultātā, gāžoties neizcirstajiem kokiem, nebūs iespējams novērst gaisvadu līniju atslēgumus.Ņemot vērā minēto, sabiedrības un tautsaimniecības intereses kopumā, vienīgais iespējamais (samērīgais) risinājums ir noteikt Aizsargjoslu likuma Pārejas noteikumos, ka meža zemes īpašnieki pārejas periodā – līdz 2027.gada 31.decembrim nodrošina koku nepieciešamo augstumu aizsargjoslā gar 110 un 330 kV elektrolīnijām (30 m uz katru pusi no malējā vada) bez atlīdzības, ienākumus šīm darbībām gūstot realizējot nocirstos kokus. Noteikto koku augstumu 110 un 330 kV elektrolīniju aizsargjoslās zemes īpašnieks vai tiesiskais valdītājs nodrošina attiecībā uz lapu kokiem – līdz 2017. gada 31.decembrim, bet skuju kokiem – līdz 2027. gada 31.decembrim.  |
| 5. | Projekta izstrādē iesaistītās institūcijas | Zemkopības ministrija, AS „Latvenergo”, Meža īpašnieku biedrība. |
| 6. | Iemesli, kādēļ netika nodrošināta sabiedrības līdzdalība | Projekts šo jomu neskar |
| 7. | Cita informācija | Nav |

|  |
| --- |
| **II. Tiesību akta projekta ietekme uz sabiedrību** |
| 1. | Sabiedrības mērķgrupa |  Meža zemes īpašniekiem, kuru teritoriju šķērso elektrolīnijas, būs iespēja aizsargjoslā (30 m platā joslā uz katru pusi no līnijas malējā vada) bez ciršanas apliecinājuma (šobrīd šim darbībām nepieciešams ciršanas apliecinājums) izcirst un realizēt tos kokus, kas apdraud elektrolīnijas (ar spriegumu līdz 20 kV) drošu ekspluatāciju (apdraudošu koku pazīmes noteiktas likuma 61.panta 5.daļā). Tikai tad, ja meža īpašnieks pats nevēlēsies izcirst apdraudošos kokus aizsargjoslā (ārpus trases), kokus tiesības būs izcirst elektrotīkla īpašniekam.   Savukārt attiecībā uz 110 un 330 kV elektrolīnijām noteikts pārejas periods – līdz 2017. gada 31.decembrim lapu kokiem, un līdz 2027. gada 31. decembrim skuju kokiem, kurā zemes īpašniekiem pakāpeniski būtu jānodrošina, ka aizsargjoslā meža teritorijā koki nav augstāki par likumā noteikto, ienākumus no šīm darbībām gūstot, realizējot nocirstos kokus. |
| 2. | Citas sabiedrības grupas (bez mērķgrupas), kuras tiesiskais regulējums arī ietekmē vai varētu ietekmēt | Nav  |
| 3. | Tiesiskā regulējuma finansiālā ietekme | Projekts šo jomu neskar |
| 4. | Tiesiskā regulējuma nefinansiālā ietekme | Projekts šo jomu neskar |
| 5. | Administratīvās procedūras raksturojums | Saistībā ar šajā likumā vai attiecīgā objekta aizsargjoslas noteikšanas metodikā noteiktajām aizsargjoslas vai trases platuma izmaiņām, nepiemēro normatīvos aktus par meža zemes transformāciju.  |
| 6. | Administratīvo izmaksu monetārs novērtējums | Projekts šo jomu neskar |
| 7. | Cita informācija |  Grozījumi Aizsargjoslu likumā meža zemēs aizliegs mežu īpašniekiem audzēt kokus un krūmus, kas pārsniedz likumā noteikto augstumu.Tas nozīmē, ka likumā noteiktā termiņā (15 gadu laikā) būs jāsamazina mežaudžu augstums ap elektrolīnijām. Kā pirmais solis šo pasākumu veikšanai ir audzes (vai koku) novākšana, jo nav pieļaujama koku augstuma reducēšana, nozāģējot daļu no tā stumbra. Paredzams, ja šādu audžu nociršana tiks veikta vietās ar egļu briestaudzēm vai audzēs ar augstu egļu piemistrojumu, var rasties to bojājumi pie augstākām vēja plūsmām. Iespējams, ka visvairāk šādu audžu cietīs vietās, kur tiks atsegta mežaudžu puse pret valdošajiem vējiem. Pie iespējamiem audžu bojājumiem un to savlaicīgas neizvākšanas paaugstinās meža kaitēkļu savairošanās risks. Vējgāžu radītais risks galvenokārt saistās ar egļu astoņzobu mizgrauža savairošanos vēja gāztās un lauztās eglēs pirmajā gadā pēc vējgāzēm. Grozījumi Aizsargjoslu likumā attieksies uz vismaz 3842 ha lielu teritoriju, kur nebūs pieļaujama koku audzēšana līdz to bioloģiskā vecuma sasniegšanai. Nosakot koku augstuma ierobežojumus, kā arī palielinot trases platumu, attiecīgi palielinās minētā teritorija, kurā nebūs koku. Šāds apstāklis var negatīvi ietekmēt bioloģisko daudzveidību, jo ir iespējams īpaši aizsargājamo biotopu iznīcināšanas risks, kā arī daudzām īpaši aizsargājamām sugām to pastāvēšana saistīta ar lielas dimensijas kokiem, kuri attiecīgi neatradīsies iepriekš minētajās teritorijās. Tāpat šādus kokus par ligzdu kokiem izvēlas lielākā daļa īpaši aizsargājamo putnu sugu. Gan īpaši aizsargājamās dabas teritorijās, gan ārpus tām īpaši aizsargājamie biotopi nav pilnīgi apzināti, un to ciršana, apsaimniekojot elektrolīniju aizsargjoslas, var ievērojami samazināt bioloģisko daudzveidību.Likumprojekts paredz nemaksāt meža īpašniekiem atlīdzību par ierobežojumiem audzēt kokus līdz noteiktam augstumam elektrotīklu aizsargjoslā, kas varētu radīt meža īpašniekiem zaudējumus. Ievērojot sabiedrības intereses un iespējamos zaudējumus tautsaimniecībā kopumā, kas ir nenovērtējami un neparedzami elektrolīniju pārrāvumu gadījumā, šie zaudējumi nav samērojami ar meža īpašniekiem radītiem zaudējumiem.Elektrolīniju uzturēšana prasa lielus finansiālus ieguldījumus un vēl papildus tiem, paredzot atlīdzību mežu īpašniekiem par minētiem aprobežojumiem, radīs ievērojamu ietekmi uz pārvades tarifu un sadārdzinās elektrības gala tarifu lietotājiem. |

**III. Tiesību akta projekta ietekme uz valsts budžetu un pašvaldību budžetiem – projekts šo jomu neskar**

**IV. Tiesību akta projekta ietekme uz spēkā esošo tiesību normu sistēmu ­– projekts šo jomu neskar**

**V. Tiesību akta projekta atbilstība Latvijas Republikas starptautiskajām saistībām – projekts šo jomu neskar**

|  |
| --- |
| **VI. Sabiedrības līdzdalība un šīs līdzdalības rezultāti** |
| 1. | Sabiedrības informēšana par projekta izstrādes uzsākšanu | Ekonomikas ministrija ar 11.03.2010.vēstuli Nr.41-2-2184 informēja Latvijas Pašvaldības savienību par nepieciešamajiem grozījumiem normatīvajos aktos |
| 2. | Sabiedrības līdzdalība projekta izstrādē | Nav sniegts viedoklis |
| 3. | Sabiedrības līdzdalības rezultāti | Nav |
| 4. | Saeimas un ekspertu līdzdalība | Projekts šo jomu neskar |
| 5. | Cita informācija | Nav |

**VII. Tiesību akta projekta izpildes nodrošināšana un tās ietekme uz institūcijām –projekts šo jomu neskar**

Iesniedzējs:

Ekonomikas ministrs A.Kampars

Vīza: Valsts sekretārs J.Pūce

12.09.2011.

2290

D.Rekšāne, 67013218,

Dace.Reksane@em.gov.lv